《二乔观兵书歌》
明代·李昱

古来尤物多娇美，家国倾危始于此。绿珠楼前红粉空，马嵬坡下花钿委。

何似乔公之二娃，发云不剃浓如鸦。倾城颜色何足羡，过人才慧真堪誇。

深院无人春日好，不绣鸳鸯被情恼。临风并倚双头莲，手把兵书细论讨。

大乔已作孙郎妃，小乔又作周郎妻。设机制胜妙无敌，谁谓颇牧生深闺。

曹瞒提兵来赤壁，千里旌旗蔽云黑。水军百万将奈何，吴下衣冠俱失色。

小娃衽席能运筹，飘飘杀气横清秋。纶巾羽扇风采发，伟哉公瑾来舒州。

北军怕见南风起，烈火齐烧舳舻尾。孟德零丁匹马逃，樯橹灰飞付流水。

滔滔巨浪高如天，敌人不敢来戈船。乾坤从此限南北，盘涡鸥鹭成安眠。

妇人自古无专制，画师故写图中意。赵括徒能读父书，堂堂八尺能无愧。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。